Hvis kulturminister Bertel Haarder sad i DR’s ledelse, ville han ikke fokusere på det login på dr.dk, som Danske Medier har ønsket af konkurrencehensyn.

Han ville i stedet overveje ”en buket af bidrag til løsninger” på den strid, der i længere tid har været mellem dagbladenes forening og DR.

Det siger kulturministeren i fredagens udgave af ’Mennesker og medier på P1’.

- Den ene buket kunne være svagt faldende licens hen ad vejen (...) I stedet kunne man overføre nogle af de statslige penge til dagbladene, foreslår ministeren

Det er første gang, at ministeren peger på at sænke licensen, som et direkte alternativ til et login på dr.dk.

Haarder: DR bør lytte til Danske Mediers ønske

Men der er også andre muligheder i buketten, mener han:

- En anden kunne være færre kanaler, og en tredje kunne være at udflytte en eller flere kanaler til Jylland eller Fyn, siger Bertel Haarder.

Trods ministerens forskellige bud på løsninger, er han ikke decideret modstander af et login på dr.dk, siger han:

- Det, der er godt ved et login på dr.dk, er hvis det kan tilfredsstille Danske Medier. Hvis det er det, man ønsker, så synes jeg, at det er det, som DR skal lytte til.